|  |  |
| --- | --- |
| ujmegye  | Hajdú-Bihar Vármegye ÖnkormányzataKözgyűlése |

|  |  |
| --- | --- |
| **KÖZGYŰLÉSI ELŐTERJESZTÉS** | **3.** |

|  |  |
| --- | --- |
| **Előterjesztő:** | Bulcsu László, a Közgyűlés alelnöke |
| **Tárgy:** | 2023. évi tájékoztató a vármegye lakosságának egészségi állapotáról, az egészségromlást előidéző okokról, a szükséges tennivalókról |
| **Készítették:** | Dr. Bálint Bálint, vármegyei tisztifőorvos dr. Dráviczky Gyöngyi  |
| **Melléklet:** | Tájékoztató Hajdú-Bihar vármegye lakosságának egészségi állapotáról, az egészségromlást előidéző okokról, a szükséges tennivalókról 2023. év adatai alapján (Előterjesztés melléklete) |
| **Véleményező bizottság:** | Fejlesztési, Tervezési és Stratégiai Bizottság |

**Tisztelt Közgyűlés!**

Az egészségügyi hatósági és igazgatási tevékenységről szóló 1991. évi XI. törvény 6. § (1) bekezdésének k) pontja alapján - az egészségügyi államigazgatási szerv egészségügyi igazgatási és koordinációs feladatai körében a helyi önkormányzatokat rendszeresen, szükség esetén alkalomszerűen tájékoztatja a lakosság egészségi állapotáról, az egészség romlását kiváltó vélelmezett okokról és a szükséges tennivalókról.

Hajdú-Bihar Vármegye Önkormányzata 2024. évben is felkérte a Hajdú-Bihar Vármegyei Kormányhivatal Népegészségügyi Főosztályát, hogy a közgyűlés számára készítse el a vármegye lakosságának 2023. évi egészségi állapotáról szóló tájékoztatóját. Az előterjesztés mellékletét képező dokumentum jelentős mértékben épít a 2022. évről szóló beszámolóra, az abban bemutatott általános betegségstatisztikák és halálozási statisztikák jelenleg nem kerülnek ismertetésre, mivel ezen mutatók változása csekély. A jelen beszámoló nagyobb arányban tartalmaz – a vármegye területén végzett közegészségügyi szempontból releváns – olyan adatgyűjtéseket, melyek a lakosság egészségi állapotára kihatással lehetnek.

Az előterjesztés mellékletét képező beszámoló alapján megállapítható, hogy közegészségügyi szempontból Hajdú-Bihar vármegyét a 2023. évben több meghatározó folyamat jellemzi:

1. a COVID-19 világjárvány lecsengése után a covid megbetegedések súlyossága lecsökkent és belesimult az egyéb légúti megbetegedések közé,
2. ezzel párhuzamosan a társadalmi mobilitás megnőtt és a világjárvány alatt megritkult fertőző betegségek újra megjelentek,
3. a világjárvány lecsengése után megindult egy átfogó átalakítás az egészségügyi ellátórendszerben.

A 2023. év közegészségügyi összefoglalója bemutatja a vármegye főbb demográfiai jellemzőit, majd ismerteti a vármegye egészségügyi ellátó rendszerét, külön kitérve a legfontosabb fejlesztésekre, amelyek 2023. évben megvalósultak.

A 2023. év egészségvédelmi tevékenységei, járványügyi adatai és a környezet-egészségügyi, valamint sugárbiológiai adatok az ismertető második felében találhatóak.

Összegzésképpen elmondható, hogy a 2023. év során megindult, egészségügyi rendszer szintjét érintő szerkezeti átalakítások az egészségügyi rendszer komplex működését figyelembe véve Hajdú-Bihar vármegyében javították a betegellátás színvonalát és a betegbiztonságot.

Kérem a közgyűlést, hogy a tájékoztatót a határozati javaslatnak megfelelően fogadja el.

**HATÁROZATI JAVASLAT**

Hajdú-Bihar Vármegye Önkormányzata Közgyűlése az egészségügyi hatósági és igazgatási tevékenységről szóló 1991. évi XI. törvény 6. § (1) bekezdés k) pontja alapján

1./ a Hajdú-Bihar Vármegyei Kormányhivatal Népegészségügyi Főosztálya által készített, a vármegye lakosságának egészségi állapotáról szóló 2023. évi adatokat bemutató tájékoztatót elfogadja.

2./ A közgyűlés felkéri elnökét, hogy a döntésről a Hajdú-Bihar Vármegyei Kormányhivatal főispánját és a vármegyei tisztifőorvost tájékoztassa.

**Végrehajtásért felelős:** Pajna Zoltán, a vármegyei közgyűlés elnöke

**Határidő:** 2025. január 10.

**A határozati javaslat elfogadása egyszerű többséget igényel.**

Debrecen, 2024. december 6.

|  |
| --- |
| **Bulcsu László** |
| **alelnök** |

Az előterjesztés a törvényességi követelményeknek megfelel:

|  |
| --- |
| Dr. Dobi Csaba |
| jegyző |